अंतरराष्ट्रीय फुटबॉल को पिछले कुछ वर्षों में इन चुनौतियों से जूझना पड़ा है। हालांकि ब्राजील में हुआ पिछला विश्व कप दागे गए गोलों के मामले में खासा रोचक रहा था। उस बार प्रति मैच 2.7 गोल दागे गए थे जबकि 2010 के दक्षिण अफ्रीका विश्व कप में औसतन 2.23 गोल ही हुए थे। हालत यह हो गई थी कि विश्व कप जीतने वाली टीम स्पेन ने अपने अधिकांश मुकाबले केवल एक गोल से ही जीता था। बहरहाल पिछले कुछ महीनों के प्रदर्शन और मौजूदा हालात को देखते हुए रूस में आज से शुरू होने जा रहे इस विश्व कप में रोमांचक मुकाबले खेले जाने की पूरी संभावना नजर आ रही है। दुनिया भर में फैले अरबों प्रशंसकों को मेसी, रोनाल्डो और नेमार जैसे दिग्गज खिलाडिय़ों के अलावा अपनी पसंदीदा टीमों के लिए भी मोर्चाबंदी करते हुए देखा जाएगा। उम्मीद यही है कि फुटबॉल का रोमांच फिर से सिर चढ़कर बोलेगा।